**A Rothauser család (I-II. kötet)**

**17.1.16. Rothauser Gábor és családja** (I. kötet)

A fennmaradt források alapján a család az 1860-as évek végén, az 1870-es évek elején telepedett le Simontornyán.

Rothauser Gábor szatócs majd pékmester ekkoriban házasodhatott össze Singer Herminával. A szüleikről a következő adatok kerültek elő: A férj édesapja Rothauser Márkus, édesanyja Altsteter Róza volt, lakóhelyük ismeretlen.[[1]](#footnote-1) Egy veszprémi kimutatás szerint viszont Veszprémben éltek.[[2]](#footnote-2) A feleség édesapja Singer Ignác liszt- és gabonakereskedőként tevékenykedett Veszprémben. Ott született Hermina nevű leánya kb. 1845-ben. Feleségének (Hermina édesanyjának) neve ismeretlen.[[3]](#footnote-3) Rusznyak András kutatásai alapján viszont - az 1848-as cenzus szerint Singer Ignácz gabonakereskedő együtt élt a nála 10 évvel fiatalabb feleségével (Kaufman Char., Pápa), valamint egyhónapos fiával (Móricz) és 1 ½ éves lányával (Mária, 1846).[[4]](#footnote-4)

Rothauser Gábor és Singer Hermina házasságából származó három gyermeket őrzött meg az izraelita anyakönyv.

* 1876. június 6-án Gizella látta meg a napvilágot Bucher Teréz bába segítségével. A névadó szerepét Weisz Lipót kántor töltötte be.[[5]](#footnote-5) A visszaemlékező adatai alapján házastársa Girstar Parmich volt. Az ő leányuk, Sani 2 fiúnak adott életet. A forrás alapján viszont házastársa Treuer Nándor volt, gyermeke pedig Sárika.[[6]](#footnote-6)/ [[7]](#footnote-7) Őket látogatta meg Rothauser Lajos 1925-ben a jugoszláviai Versecz településen.[[8]](#footnote-8)
* 1882. január 12-én másik leányuk, Vilma született.[[9]](#footnote-9) Más forrás alapján március 6-án ünnepelte születésnapját.[[10]](#footnote-10) Vilma 1904. május 22-én ment férjhez Rothauser Sándor rövidáru kereskedőhöz. A vőlegény Veszprémben született 1871. július 25-én Rothauser Adolf fűszeráru kereskedő és Deutsch Hermina gyermekeként. Házasságkötése idején Budapesten élt és dolgozott. Minden bizonnyal magával vihette fiatal feleségét is, mert Vilmáról több adat nem maradt fenn. A vőlegény igazolója és házassági tanúja a 49 éves simontornyai lakos, Grószman Jakab volt.[[11]](#footnote-11) Rusznyak András kutatásai alapján 1921-ben halt meg Budapoesten.[[12]](#footnote-12)
* Lajos fiuk 1879. január 18-án született szintén Bucher Teréz bába közreműködésével. A metélést Güncz Farkas, a komaságot Fried Vilmos vállalta.[[13]](#footnote-13) Rothauser Lajos Simontornyán maradt és vegyeskereskedést nyitott. 1904. augusztus 7-én vette feleségül Herczog Dávid és Stark Rozália Betti nevű leányát. A menyasszony 1882. december 28-án született Sárszentlőrincen, de minden bizonnyal már jó ideje élhettek Simontornyán.[[14]](#footnote-14) A tanúk szerepét a 49 éves Grószman Jakab rőfös kereskedő és az 58 éves Stark Ignác gabonakereskedő vállalta. Lakásuk és kereskedésük a Kossuth tér 127. (később 158.) számú házban volt. Róluk a holokauszt simontornyai áldozatai között még szólok.
* Időközben a Rothauser szülők elhunytak. Rothauser Gáborné Singer Hermina 1903. augusztus 30-án méhrákban hunyt el a ***„Malom utcza 127.”*** számú házban 58 éves korában.[[15]](#footnote-15)
* Férje, Rothauser Gábor pékmester 72 éves korában 1910-ben végkimerülésben halt meg.[[16]](#footnote-16) Mindkét esetben Rothauser Lajos jelentette be a halálesetet.

A ma New Yorkban élő dédunoka, Rothauser Gábor révén hozzájutottam egy igen terebélyes családfához. Ezek szerint a legrégibb ismert ős Rothauser Izsák volt. Utódai: Lázár (gyermek nélkül), Jakab (Rudolf, Sándor, Mózes, Cheidl, Leopold gyermekekkel), Dávid (Ignácz, Móricz, Samu, Száli, Kádi gyermekekkel), Ábrahám (Ignácz, Jakab, Leopold gyermekekkel), Mátyás (Kádi, Fanny, Sámuel, Ignácz, Kóbi, Józsi, Dolfi, Száli, Gábor gyermekekkel), Altstädter Salamonné (Rudolf, Juli, Kadi, Léni gyermekekkel), Spiler Jakabné Hani (Mári gyermekével). A hét gyermek közül az ötödik, Mátyás (Márkus) volt a címben szereplő és kb. 1838-ban született Rothauser Gábor édesapja.

**3.2.4. Rothauser Lajos és családja**

Rothauser Lajos és Herczog Betti négy fiúgyermeknek adott életet:

* 1905. július 7-én Imre nevű fiuk látta meg a napvilágot. A bejelentő Rothauser Gábor volt. ***„Bejelentő megjegyzi, hogy ő az újszülöttnek nagyatyja és hogy a születésnél jelen volt.”*** [[17]](#footnote-17) Két év múlva vörheny követelte életét, s 1907. szeptember 11-én meghalt.[[18]](#footnote-18)
* 1908. augusztus 15-én érkezett meg vigaszuk, Endre nevű gyermekük jóvoltából.[[19]](#footnote-19)
* 1910. március 16-án Gyula született meg.[[20]](#footnote-20)
* 1914. április 8-án Gábor szerzett örömet szüleinek a megérkezésével.[[21]](#footnote-21)

Időközben az édesapa részt vett az I. világháború harcaiban. Érdemeit és arcképét egy 1937-es kiadvány őrizte meg. Eszerint *„Rothauser Lajos kereskedő Simontornya, őrmester. Bevonult 1914. decemberben s a npf. ezrednél és magasabb parancsnokságnál teljesitett hadi szolgálatot a szerb, orosz és olasz harctéren, egészen a háború végéig. Kitüntetései: Br.v.é., Vas é.ker., K.cs.k.”* [[22]](#footnote-22)

A levéltár megőrzött egy olyan 1913. szeptember 24-én kelt levelet, amiből kiderül, hogy a helyi menház nagyobb adósságot, 158.- korona tartozást halmozott fel a Rothauser üzletben. Rothauser Lajos ezért kénytelen volt az alispánhoz fordulni. Ebből az iratból az is kiderül, hogy Rothauser Lajos –apjához hasonlóan- nemcsak kereskedelemmel foglalkozott, hanem pékmesteri tevékenységet is folytatott.[[23]](#footnote-23) Korabeli irat az a jegyzék is, amit ugyancsak a helyi menházfelügyelőhöz juttattak el árajánlatként 1914-ben.

A vegyes kereskedés nem látványosan, de fokozatosan és szépen fejlődött. 1926-ban pedig Rothauser Lajos is jelentkezett a villanyvilágítást bevezető lakosok közé is.

Rothauser Lajos 1924. december 4-én folyamodott útlevélért, mert látogatóba készült a jugoszláviai ***„Versecz”*** településre nővére, Treuer Nándorné Rothauser Gizella meglátogatására. Az útlevél-lapján megörökítették személyleírását: termete alacsony, arca kerek, haja, bajsza, szakálla fekete, szeme barna, szája, orra rendes volt, különös ismertetőjellel nem rendelkezett.

Simontornyáról Fodor Károly jegyző és Petres Pál bíró továbbította véleményezéssel Rothauser Lajos kérelmét. Megjegyezték, hogy ***„nevezett erkölcsi és politikai tekintetben teljesen megbizható egyén.”*** Mellékelték Rothauser Lajos levelét is, amit egyébként Fodor Károly jegyző írt le.[[24]](#footnote-24)

1933-ban készült ez a lap, amit Fülöp Gézának küldött Rothauser Gábor üzletük képével. Sugár György leveléből idézve ***„…látom üzlete előtt Rothauser Lajost, mellette Bandi fiát…***[[25]](#footnote-25)***…A Lajos papát még magam előtt látom, mikor egyik kezével stolverket nyom a markomba, a másikkal barackot*** (a) ***fejemre…”***[[26]](#footnote-26) Tehát a fiúk is kitanulták apjuk mesterségét, és részt vettek az üzletvezetés munkájában. ***„Nem emlékszem, hogy segédjük lett volna, mert a néni szokott kiszolgálni meg az egyik fiuk … Emlékszünk rájuk. Nagyon rendes emberek voltak, zsidó emberek voltak, de nagyon rendesek … akinek a Szentháromság körül volt a boltja, az egy jó magas, kövér ember volt. Erős. Már a másik két testvére, azok már olyan kis vékonyabbak voltak.”*** [[27]](#footnote-27)

Időközben a gyermekeik növögettek. A fennmaradt 1923/24. évi római katolikus elemi iskolai anyakönyv szerint legkisebb fiuk, Gábor 1924. június 12-én fejezte be az elemi 4. osztályát, s csak jó ill. jeles érdemjegyeket kapott.[[28]](#footnote-28)

Testvérei is minden bizonnyal a helyi római katolikus elemi népiskola tanulói lehettek, mert a zsidó iskola 1912-től –tanulók hiánya miatt- nem működött. Azután polgári iskolában folytathatták tanulmányaikat, ill. elvégezhették a kereskedő iskolát, mert később mindannyian kereskedőként dolgoztak.

Rothauser Lajos jó hazafiként és I. világháborús katonaként részt vállalt az Országos Frontharcos Szövetség simontornyai csoportjában, amely 1936. október 25-én alakult. Míg Gottlieb Imre a fegyelmi bizottság elnöke volt, addig Rothauser Lajos az egyik ellenőr szerepét vállalta a szervezetben.

Időközben a fiúk felnőttek, s ketten meg is nősültek:

Endre feleségül vette az 1913. december 25-én Veszprémben született Rothauser Terézt (Rothauser Jenő és Spiegel Aranka leányát). Egy kisleányuk, Márta 1938. április 13-án született Budapesten. Külön kereskedést nyitottak a Szent István utcában, a Szentháromság térrel szemben. ***„…Én mint 12 éves kislány Rothauser Bandi bácsiékat ismertem legjobban, mert lányukkal Mártával sokat játszottunk együtt. Nagyon sajnáltuk, amikor elhurcolták őket, persze akkor nem gondoltuk, hogy örökre. Bandi bácsi füszerüzlettel rendelkezett és anyukám mindig nála vásárolt és amikor megtudta, hogy valami megdrágul, anyukámat értesítette, hogy vigyen mindenből, ami kell, majd fizetéskor rá ér kifizetni. Nagyon rendes család volt.”*** [[29]](#footnote-29) Endre tehát külön üzletet nyitott a Szent István király út és a Mátyás király út sarkán, ahol a későbbiekben szövetkezeti ABC, majd magán bútorbolt kapott helyet. Ma lakás és klub céljaira használják.

A Dunántúli vármegyék című kiadványban a következők jelentek meg róla: *„****Rothauser Endre*** *vegyeskereskedő, Simontornya. Itt szül. 1908-ban. Középiskolát végzett, kereskedelmi képesítését Tolnán szerezte, majd Kisteleken és Székesfehérváron praktizált. 1932-ben lett önálló kereskedő. Katonai kötelezettségének eleget tett. A PLE és a Vöröskereszt tagja. Neje: Rothauser Teréz, leánya: Márta.”*

Gyula felesége a kaposvári származású Csillag Klára volt, s a háború alatt nem született gyermekük. ***„…A vészidők előtt alig egy éve házasodtak össze...”*** [[30]](#footnote-30) ***„…Rothauser Gyuláékra úgy emlékszem, hogy a Malom utca elején (a kályha építő „cifra” Lukácsék mellett) laktak, nekik is üzletük volt, nagyon rendes emberek voltak...”*** [[31]](#footnote-31)

A fiatalok házassági anyakönyvi kivonatának 1948. július 27-i hiteles másolata, amelyből kiderül, hogy Csillag Klára tisztviselőnő 1914. november 25-én született Kaposvárott Csillag Jenő és Hofman Aranka gyermekeként. Esküvőjüket 1943. június 14-én Kaposvárott tartották. [[32]](#footnote-32)

Aztán elérkezett az 1938. év, *„A társadalmi és gazdasági élet egyensúlyának hatályosabb biztosításáról”* szóló első zsidótörvény (1938. évi XV. Törvénycikk) elfogadása, hogy amit szép lassan, évtizedekig tartó szívós munkával felépített a család, azt néhány év alatt elrabolja. 1939. márciusában életbe lépett az 1939. évi II. tc. a honvédelemről, amely a fegyveres szolgálatot nem teljesítő magyar állampolgárokat „közérdekű munkaszolgálatra” kötelezte. Erre a sorsra jutott Rothauser Lajos három fia is.

* Rothauser Gábor Ukrajnába került munkaszolgálatra, a *„104/6. táb.mu.szd.”* alakulatához tartozott. Ide főként a Dél-Dunántúlról származó zsidó fiatalembereket sorozták be, akik nagy részét 1942. szeptember és december között kivégeztek. Rothauser Gábor is agyonlövés következtében halt meg 28 évesen, Szeljavnijban, 1942. december 8-án. Az eltemetés helyét is Szeljavnijban jelölte meg a Béke poraikra című emlékkönyv. Szeljevnij a Don folyó jobb partján, Osztrogoszktól 24 km-re ÉK-re, Voronyezstől 86 km-re D-re fekszik.[[33]](#footnote-33) ***„Rothauser Gábor apja, Lajos*** (19)***42-ben két látogatót kapott. Szabadságos katonák a frontról. Egy-egy beváltásra váró elismervény, úgynevezett bón***(nal) ***jelentkeztek. Egyik értéke 200, a másik 150 Pengőről szólott. Én láttam később a kifizetett nyugtákat. Egyik egy pótbakanccsal, a másik extra élelemmel lepte meg alantasát. Százada később halálszázadként lett ismert. Majd kukorékoló század a Donnál. Ugyanis … Tamásiból … honvéd őrmester*** (egy) ***fagyos hajnalon mezítelen***(ül) ***fára vezényelte beosztottjait, kukorékolni! Ha a kakashangot hamisnak vélte, veréb módján szedte le. … méltó büntetést kapott. Lefokozták szakaszvezetővé!*** (19)***45-ben a háború után masnit kapott Szekszárdon … Egy túlélő maradt a századból. A tabi Bánóczi Pál … mesélte.”*** [[34]](#footnote-34)
* Gyula beteges volt, de a német megszállás után az ő sorsa is a munkaszolgálatba ill. a gettóba vezetett. Szerencséje volt, túlélte a borzalmakat.
* A Rothauser család számos tagja a hőgyészi gettóba került azon a végzetes májusi napon. A hőgyészi gettó névsorában:

341. Rothauser Lajos 65 éves

342. Rothauser Lajosné 62 éves

343. Rothauser Gyula 34 éves

344. Rothauser Gyuláné 29 éves

345. Rothauser Endréné 31 éves

346. Rothauser Márta 6 éves

Mindannyian a Straus-házban kaptak elhelyezést. A névsorral azonban valami nem stimmel. Ugyanis a későbbi iratokban egyértelműen Rothauser Endréről és nem Gyuláról van szó. Ugyanakkor Sugár György a következőket írta: ***„Róthauzer Endre vegyeskereskedő. Katonai kötelezettségének eleget tett*** (19)***29-ben! Katonai felkészültségét*** (19)***42-ben kamatoztatta. A Donkanyarban***

***aknaszedő-rakó hőssé lett. Utána nem adott magáról életjelt, akárcsak Gábor öccse.”*** [[35]](#footnote-35) Nemigen veszíthette el életét a Don-kanyarnál, s nem is vihették a többiekkel együtt Auschwitzba, sőt 1944. szeptember 7-én még egészen biztosan élt, ugyanis tábori postai levelezőlapot küldött testvérének, Gyulának, aki akkor Mohácson a bőrgyárban a 104/7. számú munkaszolgálatos alakulatnál volt.

***„Én, mint kislány Rothauser Bandi bácsiékat ismertem legjobban, mert lányukkal Mártával sokat játszottunk együtt. Nagyon sajnáltuk, amikor elhurcolták őket, persze akkor nem gondoltuk hogy örökre. Bandi bácsi füszerüzlettel rendelkezett és anyukám mindig nála vásárolt…Nagyon rendes család volt…”*** [[36]](#footnote-36)

1944. szeptember 7-én feladott, ellenőrzött tábori postai levelezőlap, amelyet Rothauser Endre írt öccsének, Gyulának [[37]](#footnote-37)

***„Drága Gyuszikám! Tudatom veled, hogy hála Isten egészséges vagyok amit neked is kivánok. Vártam már válasz lapomat amit mult hó közepén írtam, de még eddig nem kaptam meg, remélem, hogy megfogom végre (?) már kapni. Sajnos kedveseinkről még semmi hírt nem kaptam. Úgy hallottam, hogy Andor nem sokára hazamegy. Mariska néninek is írtam, és már kaptam is rá választ. Sajnos ő sem tudott semmit. Csak G. Imréről (?) írta, hogy ő már írt, hogy jól vannak. De remélem, hogy a jó Isten őket is megfogja segiteni. Fő az, hogy most tudok (?) rólad és tudják Gyuszikám. A közelgő ünnepeink alkalmával kivánok minden jót a jó Isten segitsen meg mindannyiunkat imádkozni fogok. Ha csak egy módod van rá irjál. Bán Izorral (Ivánnal?) együtt vagyok ő is jól van. Ismerősöket sokat emlegetem minden jót kivánok. Kabbi (Rabbi?) remélem jó fiú lett. Mariska néniéknek is aug. 30án irtam ujból. Sokszor csókolak K. öcsém sok sok szeretettel Bandi. Most Römértől (Röméstől?) kicsit távol vagyok nem egészen együtt. Mégegyszer csókol Bandi.”***

Ez a levelezőlap arra enged következtetni, hogy Endre később kerülhetett Auschwitzba. A végkifejlett szempontjából nem, de a történelmi hitelesség miatt számít ez a momentum is.

A Gyönki Járásbíróság 1177/1946/5. számú hirdetményében felsorolja a gettóba majd Auschwitzba szállított, s ott elpusztult család tagjait a személyes adataikkal együtt. Itt III. sorszám alatt Rothauser Endréről szólnak. ***„Valamennyiüket Kaposvárról Auschwitzba deportálták és ott 1944. július 8-án, megérkezésük napján a baloldalra állitották, gázkamrába vitték, ahol elpusztultak.”*** [[38]](#footnote-38) A 29 éves Rothauser Gyuláné Csillag Klárán kívül mindenki ott halt meg. Mindezeket megerősítette Brüll Dezsőné és Dr. Kelemen Miklósné tanúk vallomása 1947. május 7-én. Rusznyak András kutatásai alapján mind a Yad Vashem mind az amerikai listán az szerepel, hogy Rothauser Endrét 1945. március 6-án végezték ki Flossenbürg-ben.[[39]](#footnote-39)

Rothauser Lajos nem lehetett túl vagyonos, bár 1936-ban a legtöbb adót fizetők közé sorolták, s ilyen minőségében képviselőként beleszólhatott a község életébe. Mindenesetre a 280/1944. sz. nyilvántartási lapon mindössze 4 darab lefoglalt tyúk árát szerepeltették a neve mellett.[[40]](#footnote-40) Az őrizetbe vett tárgyak leltára biztosan hiányos, de így is 253 tételnyi elkobzott tárgyról szóltak az iratok: a porcelán tányértól a cipőkefén, falábtörlőn át a zománcos fürdőkádig. Külön lejegyezték az üzletéből lefoglalt szecskavágót, kukoricamorzsolót és répavágót. Természetesen a gettóba való bevonulása előtt ő is beszolgáltatta Orion rádióját, számnélküli kerékpárját és USA JOST írógépét.

Miután Endre fia külön háztartásban élt, külön leltárt „kapott”. 1944. július 21-ét írtak az ívre és 253 tételnyi lakás-felszerelési cikket soroltak fel az üvegbetétes kombinált szekrénytől a szenes vasalóig. Természetesen lefoglalták üzletének árukészletét és Csepel kerékpárját is.[[41]](#footnote-41)

A hőgyészi gettóban elvették minden megmaradt vagyonukat:

* 6238 Pengő 12 fillért
* 4 db arany karikagyűrűt
* 1 db órát
* 1 db női karperecet
* 1 db női brostűt [[42]](#footnote-42)

Még onnan írtak levelet Sebestyén János simontornyai lakosnak, aki a visszaemlékezők szerint próbált segíteni az elhurcolt zsidóságon, hogy *„a zsír a sparheltben van eltéve, vigyék el.”* [[43]](#footnote-43)

**3.2.5. Rothauser Gyula és családja**

Rothauser Gyula - a fenti levelezőlap tanúsága szerint - Mohácson a Bőrgyár 104/7. számú munkaszolgálatos századnál volt 1944 júniusában. Oda írt neki édesanyja a hőgyészi gettóból. Az ellenőrzött levelet június 15-én írta meg, s másnap adták fel.

***„Kedves Drága Fiam! Ma nem kaptunk értesittést, de Klárika írt. Ez a lap meg holnap megy. Hál Isten megvagyunk. Remélem, hogy Tőled is drága fiam jó hírt hallunk. Ma kaptunk Mariskától lev. lapokat, mert itt nemigen jutunk hozzá. Volt birka hus stb. s így csak főzögetünk a mi van borsot is kapni már eleget. Mártuska köhögött de most már jól érzi magát. Én és apa nem igen megyünk ki. Klárika és Teruska is hol mosnak, hol vasalnak igy elvagyunk foglalva. Hallom hogy Margiték és fivére elutaznak Stornyára a napokban. Ausch is a szomszéd. A kis Popper írta hogy beszélt veled. Itt a házban mindenki érdeklődik írtál e már. Isten veled k. Fiam. Csókolunk apával Klárika és Terussal együtt szerető anyád Etel.”*** [[44]](#footnote-44)

Rothauser Gyula –szerencséjére- a budapesti gettóban rekedt,[[45]](#footnote-45) így nem került ki a többiekkel együtt Auschwitzba. Felesége, Csillag Klára fiatal, szívós szervezete is kibírta a borzalmakat.

Csillag Klára édesanyja, Csillag Jenőné Hoffman Aranka fiatal kori képe. Őt is Auschwitzban pusztították el 1944-ben. (A visszaemlékező szerint másik leánya, Csillag Zsuzsanna is visszatért a haláltáborból, Magyarországon 1946-ban született Ilinszky István nevű fia.) [[46]](#footnote-46) Csillag Zsuzsanna 1983-ban hunyt el.

Gyula és Klára tért csak haza a nyolctagú Rothauser családból. „(19)***45-ben egy éjszakát náluk töltöttem a raktárban. Szégyenkezve ajánlották fel. Egyetlen szobájuk tartozéka szedett-vedett bútorzattal. Kényes nem vagyok, különben is elszoktam az ágytól – hallották tőlem. Kaptam egy jó vacsorát. Soha többé nem láttam őket, míg*** (19)***59-ben Rio de Janeiroban lakva becsenget hozzám a Gyönkön született Engel Károly, kinek nyomdász papáját ismertem. Ő magyar körökben értesült*** (arról, hogy) ***én, mint simontornyai*** (itt vagyok). ***Elmesélte, együtt lépett olajra 56-ban Gyuszi*** (Rothauser Gyula) ***családjával … Engel még mesélte,*** (hogy***) zsidóknak Simontornyán élni nem egy leányálom. És ők voltak az utolsó mohikán.”*** [[47]](#footnote-47)

Rothauser Gyula és felesége tehát visszatért és egy ideig Simontornyán maradt. 1948. június 6-án született Gábor nevű fiuk.[[48]](#footnote-48) Ekkor a családfő 38 éves vegyeskereskedőként kereste kenyerét, Klára asszony 33 éves volt. Gyermeküket az óvodába 1953 nyarától 1954. augusztus végéig a 14-15 éves Antal Mária hordta. Ő mesélte, hogy a család az üzlet hátsó részében lakott. Gyula tartószkodó, de kedves, Klára pedig végtelenül kedves ember volt, s mind a ketten nagyon csinosak.

.

Ekkor már a bőrgyárban tisztviselőként dolgozott a házaspár, Klára még gyorsírást is tanított. A bőrgyári alkalmazottak nyilvántartó könyvéből kiderült, hogy Rothauser Gyula 1952. március 1-én kötött ki a bőrgyárban, és a simontornyai Építőanyag Előregyártó Vállalattól pályázott át oda. Ezek szerint üzletük államosítása után Rothauser Gyula belépett a helyi KTSZ-be, majd a bőrgyárban kapott tisztviselői állást. Klára asszony, gyermekük születése után kb. egy évvel, 1949. október 12-én szintén a bőrgyárban vállalt munkát. Dr. Ágoston József (munkatársa) mindig a legnagyobb elismerés hangján beszélt róla családjának.[[49]](#footnote-49) A további bejegyzés: ***„Önkényesen kilépett”*** 1956. december 7-én.[[50]](#footnote-50)

Személyigazolványukat, amelyek érvényessége 1959. november 10-ig szólt, Gábor fiuk őrzi a mai napig.

Rothauser Gyula és felesége valamint 8 éves kisfia minden bizonnyal az 1956-ban újra felerősödött antiszemitizmus miatt távozott az Amerikai Egyesült Államokba. ***„Az ifjú Rothauser is már 58.*** [[51]](#footnote-51) ***évét tiporja. Egy biztos, amennyiben rátalálsz, anyanyelvén értekezhetsz vele.”***- írta Sugár György 2004. március 14-i levelében, s valóban így is történt. Jakus N. Sarolta jóvoltából fel tudtam vele venni a kapcsolatot, s bár mindig panaszkodik magyar nyelvtudására, nincs miért szégyenkeznie.

Kivándorlásukról Rothauser Gábor így írt: ***„Szüleim láttak embereket az utcán ’56ban és féltek, hogy megint a zsidókra mutatnak. Becsukták házukat, elmentünk vonattal közel az Austria borderhoz*** (határhoz) ***és onnan 3 napot jártunk mire átértünk Austriába. Közben aludtunk kint in haystacks*** (szénakazalban), ***és egyszer eltaláltak*** (megtaláltak) ***minket magyar katonák, de szerencsére segítettek és megmutatták, hogy merre kell menni Austriába.”*** [[52]](#footnote-52)

Ugyancsak Rothauser Gábortól tudtam meg, hogy nagyon nehezen

jutottak ki Amerikába. Egy távoli rokon („Herczog Bandi”) próbált nekik segíteni, de így is több mint két évet éltek menekült táborban először Eisenstadtban majd Salzburgban. ***„…A szüleimnek nagyon nehéz volt, de én mint gyerek sok baráttal*** (jól) ***éreztem magamat Ausztriába…”*** [[53]](#footnote-53) Végül 1959 januárjában érkeztek meg az USA-ba, ahol némi pénz és 3 havi szállást kaptak a Hiasz zsidó segítő szervezettől.

Szinte nyelvtudás nélkül érkeztek meg az USA-ba, s kezdetben amerikai zászlók varrásából tartotta el a családot Rothauser Gyuláné Csillag Klára. ***„Apu kapott egy állást egy Magyar ownerral*** (tulajdonosnál, vállalkozónál) ***Brooklynba és anyu dolgozott mint bookkeeper*** (könyvelő) ***egy pár helyen Manhattanba.”*** [[54]](#footnote-54) Később könyvelőként dolgoztak mindketten. Hat év alatt össze tudtak gyűjteni annyi pénzt, hogy egy kétszobás családi házat vásárolhattak Brooklynban.

A szülők ott éltek Klára asszony haláláig, aki magas vérnyomása miatt gyakran volt beteg, s 1991. november 21-én szívroham következtében hunyt el. Az édesapa 81 évesen adta el a házat, s vett másikat Long Islandon, hogy az időközben megnősült fiához közelebb kerülhessen. ***„Kb. 5 percre lakott tőlünk. Minden nap bementem hozzá, de különben maga lakott 2 macskával míg meg nem halt. Papám szerencsére majdnem soha sem volt kórházban! Mikor a végén beteg lett és elvitték kórházba – ott volt 3 napig és meghalt – öreg kortól. 88 éves volt. Mind a papám és mamám szerencsére megismerték a mi kis gyerekeinket és nagyon szerették őket.”*** Rothauser Gyula 1998. december 23-án hunyt el.

Szoros barátságot ápoltak az ugyancsak Simontornyáról távozott Róna házaspárral.

Csupán egyszer jártak Magyarországon. ***„Mi visza mentünk egyszer 1970 - 1975 között, én és szüleim, nem tudom pontossan mikor volt. Egy napot töltöttünk csak Simontornyán.”*** [[55]](#footnote-55) Minden bizonnyal róluk írt Klein Jakab kántor a hőgyész gettóból, ami szerint: „***A hatóság szigorúan őrizteti a zsidó lakásokat. A csőcselék nem mer fosztogatni, mert statárium van. Vitárosék is vigyáznak.” [[56]](#footnote-56)***

Rothauser Gábor villamosmérnöki végzettséget szerzett, ma termékmenedzserként keresi kenyerét. 1978-ban vette feleségül a New-Yorki születésű Barbarát, s házasságukból két fiúgyermekük született:

* Jason 1985. december 5-én,
* David 1987. november 11-én.

***„Van egy szép házunk itt Long Islandon, ami egy óra East of New York*** (Kelet-New-York) ***vonattal.***” [[57]](#footnote-57) Idősebb fiuk, Jason másodéves diák a Hending New-York University-n (egyetemen), talán pedagógus lesz belőle. A kisebb fiú, David középiskolás. Barbara a gyermekek születése előtt titkárnőként dolgozott, s miután a fiúk felnőttek, újra munkába állt.

1. Simontornyai halotti anyakönyv 1910/73. [↑](#footnote-ref-1)
2. Rusznyak András kutatása alapján - [http://zengen.hu/images/vmzsnevmutato.xls 13755](http://zengen.hu/images/vmzsnevmutato.xls%2013755) sor [↑](#footnote-ref-2)
3. Simontornyai halotti anyakönyv 1903/47. [↑](#footnote-ref-3)
4. <https://sites.google.com/site/jewishrootsveszprem/Home/files> (2016.01.02) [↑](#footnote-ref-4)
5. TMÖL - Görbő-Pincehely izraelita születési anyakönyv 1876/832. [↑](#footnote-ref-5)
6. Rothauser Gábor gyászjelentése [↑](#footnote-ref-6)
7. <http://www.rakovszky.net/D1_DisplRemImg/Rako_DRI_ShowRemoteImages.shtml?$LSG_R17@0023> (2017.02.11) [↑](#footnote-ref-7)
8. TMÖL – Alispáni iratok – Útlevél iratok 1434/1924. [↑](#footnote-ref-8)
9. TMÖL - Görbő-Pincehely izraelita születési anyakönyv 1882/2. [↑](#footnote-ref-9)
10. Simontornyai házassági anyakönyv 1904/16. [↑](#footnote-ref-10)
11. Simontornyai házassági anyakönyv 1904/16. [↑](#footnote-ref-11)
12. Rusznyak András 2017. április 7-i leveléből [↑](#footnote-ref-12)
13. TMÖL - Görbő-Pincehely izraelita születési anyakönyv 1879/925. [↑](#footnote-ref-13)
14. Simontornyai házassági anyakönyv 1904/23. [↑](#footnote-ref-14)
15. Simontornyai halotti anyakönyv 1903/47. [↑](#footnote-ref-15)
16. Simontornyai halotti anyakönyv 1910/73. [↑](#footnote-ref-16)
17. Simontornyai születési anyakönyv 1905/64. [↑](#footnote-ref-17)
18. Simontornyai halotti anyakönyv 1907/79. [↑](#footnote-ref-18)
19. Simontornyai születési anyakönyv 1908/68. [↑](#footnote-ref-19)
20. Simontornyai születési anyakönyv 1910/23. [↑](#footnote-ref-20)
21. Simontornyai születési anyakönyv 1914/30. [↑](#footnote-ref-21)
22. A m.kir. székesfehérvári 17-ik honvéd gyalog és népfelkelő ezredek története – Nyomatott Csitáry G. Jenő könyvnyomdájában Székesfehérvárott – Szerk: márkosfalvi Sipos Gyula – Székesfehérvár, 1937. [↑](#footnote-ref-22)
23. TMÖL – Alispáni iratok – Közig. iratok 15521/1913. [↑](#footnote-ref-23)
24. TMÖL – Alispáni iratok – Útlevél iratok 1434/1924. [↑](#footnote-ref-24)
25. Baum István is Rothauser Lajost és fiát, Endrét vélte felismerni a képen [↑](#footnote-ref-25)
26. Sugár György 2001. március 13-i leveléből [↑](#footnote-ref-26)
27. Baum István magnóra rögzített visszaemlékezése 2000-ben [↑](#footnote-ref-27)
28. Iskolatörténeti kiállítás - Simontornya [↑](#footnote-ref-28)
29. Varga Vilma 2004. március 15-i leveléből [↑](#footnote-ref-29)
30. Sugár György 2004. március 14-i leveléből [↑](#footnote-ref-30)
31. Varga Vilma 2004. március 15-i leveléből [↑](#footnote-ref-31)
32. A dokumentum másolata Rothauser Gábortól [↑](#footnote-ref-32)
33. Bús János-Szabó Péter: Béke poraikra – Dokumentum-emlékkönyv a II. világháborúban a keleti hadműveletek során elesett magyar katonákról és munkaszolgálatosokról. I. kötet – Varietas ’93 Kft. Budapest, 1999. – 665. oldal [↑](#footnote-ref-33)
34. Sugár György 2000. áprilisi leveléből [↑](#footnote-ref-34)
35. Sugár György 2002. augusztus 5-én írott leveléből [↑](#footnote-ref-35)
36. Varga Vilma 2005. március 15-i leveléből [↑](#footnote-ref-36)
37. Levelezőlap Rothauser Gábortól [↑](#footnote-ref-37)
38. TMÖL – Árvaszéki iratok 4499/1947. [↑](#footnote-ref-38)
39. <https://secure.ushmm.org/online/hsv/person_advance_search.php> - Rusznyak András 2017.04.07-i levele alapján [↑](#footnote-ref-39)
40. TMÖL – Pénzügyig. ir. 1944. – Zsidó ügyek VII. üo. [↑](#footnote-ref-40)
41. TMÖL – Pénzügyig. ir. 1944. – Zsidó ügyek VII. üo. [↑](#footnote-ref-41)
42. TMÖL – Pénzügyi iratok – Simontornya - Leltár [↑](#footnote-ref-42)
43. Sebestyén Jánosné visszaemlékezése 2004 tavaszán [↑](#footnote-ref-43)
44. Levelezőlap Rothauser Gábortól [↑](#footnote-ref-44)
45. Belákovics Györgyné Antal Mária visszaemlékezése 2000-ben [↑](#footnote-ref-45)
46. Rothauser Gábor 2005. január 7-i és április 8-i leveléből. ***„Azt is tudom hogy mamámnak volt egy női testvére és annak egy fia (Pista), akiről nem tudok semmit, csak azt hogy ő körülbelül 58 éves.”*** [↑](#footnote-ref-46)
47. Sugár György 2004. március 14-i leveléből [↑](#footnote-ref-47)
48. Simontornyai születési anyakönyv 1948/37. [↑](#footnote-ref-48)
49. Halmágyiné dr. Ágoston Éva visszaemlékezése alapján [↑](#footnote-ref-49)
50. Fried emlékkiállítás - Simontornyai bőrgyár nyilvántartó könyve 1948-58. [↑](#footnote-ref-50)
51. Helyesen 56. évét [↑](#footnote-ref-51)
52. Rothauser Gábor 2005. április 8-án írott leveléből. [↑](#footnote-ref-52)
53. Rothauser Gábor 2005. január 22-én írott leveléből. A Rothauser család leszármazási tábláját - mely az első kötetben kapott helyett – is tőle kaptam. [↑](#footnote-ref-53)
54. Rothauser Gábor 2005. február 8-án írott leveléből [↑](#footnote-ref-54)
55. Rothauser Gábor 2005. február 8-án írott leveléből [↑](#footnote-ref-55)
56. Klein Jakab 1944. június 11-i levelezőlapjáról [↑](#footnote-ref-56)
57. Rothauser Gábor 2005. február 8-án írott leveléből [↑](#footnote-ref-57)